
Ataskaita teikiama:
Pakruojo rajono savivaldybės merui
Pakruojo rajono savivaldybės administracijos direktorei 

ĮVADINĖ DALIS

	Patikrinimo atlikimo pagrindai (motyvai).
	Vidaus auditas atliktas vadovaujantis Lietuvos Respublikos administracinės naštos mažinimo įstatymo (toliau – Įstatymas) 7 straipsnio 3 dalies nuostata ir Savivaldybės centralizuoto vidaus audito tarnybos (toliau –  Tarnyba) 2026 metų veiklos planu.
	Vidaus audito atlikimo terminas.
	Vidaus auditas buvo atliekamas nuo 2026 m. balandžio 22 d. iki 2026 m. gegužės 6 d.
	Vidaus audito apimtis. 
Vidaus audito metu vertintas administracinės naštos mažinimo priemonių plane, patvirtintame Pakruojo rajono savivaldybės tarybos 2022 m. gruodžio 22 d. sprendimu Nr. T-300 „Dėl Pakruojo rajono savivaldybės  2023-2025 metų strateginio veiklos plano patvirtinimo“ (toliau – SVP), 14 priede numatytų priemonių vykdymas. Audituojamas laikotarpis – 2025 metų II pusmetis.
Vidaus audito tikslas. 
	Įvertinti, kaip įgyvendinamos 2025 m. II pusmečio administracinės naštos mažinimo priemonės, numatytos 2023–2025 m. SVP.
Vidaus audito metodai ir procedūros. 
Vidaus auditas atliktas vadovaujantis Lietuvos Respublikos vidaus kontrolės ir vidaus audito
įstatymu, Pakruojo rajono savivaldybės administracijos Tarnybos metodika, vidaus auditorių profesinės etikos principais.
Atsižvelgiant į vidaus audito tikslą ir siekiant gauti pakankamų, patikimų ir tinkamų vidaus
audito įrodymų, buvo taikyti šie vidaus audito metodai:
· Administracinės naštos mažinimo 2023−2025 m. priemonių plane nurodytų atsakingų vykdytojų pateiktos informacijos ir dokumentų, susijusių su minėtame plane nurodytų priemonių įgyvendinimu 2025 m. II pusmetyje, peržiūra ir vertinimas;
· Teisės aktų paieškos sistemoje bei internetinėje erdvėje viešai prieinama, su audito tikslu susijusi, informacija.
Taip pat analizuota ir vertinta informacija, pateikta savivaldybės tinklalapyje https://www.pakruojis.lt.
Vidaus audito vertinimo kriterijai.
Vidaus auditas atliekamas remiantis šiais kriterijais: Lietuvos Respublikos administracinės naštos mažinimo įstatymas, Lietuvos Respublikos vidaus kontrolės ir vidaus audito įstatymas, Lietuvos Respublikos vietos savivaldos įstatymas, Pakruojo rajono savivaldybės tarybos sprendimai, Pakruojo rajono savivaldybės administracijos direktoriaus įsakymai, skyrių pateikta informacija, interneto erdvėje viešai prieinama, su vidaus audito tikslu susijusi, informacija.
Vidaus audito vykdytojai. 
Vidaus auditą atliko Savivaldybės centralizuoto vidaus audito tarnybos vidaus auditorius Gytis Petravičius

VIDAUS AUDITO REZULTATAI
Administracinės naštos mažinimo priemonių planavimo ir jų įgyvendinimo
                                     teisinis reglamentavimas

Pagal Lietuvos Respublikos administracinės naštos mažinimo įstatymą administracinė našta – laiko sąnaudos ir finansinės išlaidos, kurias patiria ar gali patirti asmenys vykdydami teisės aktuose nustatytus ar teisės aktų projektuose siūlomus nustatyti informacinius įpareigojimus.
Įstatymo tikslas – užtikrinti darnų administracinės naštos mažinimo procesą, orientuotą į piliečių, verslo subjektų ir valstybės interesus, kuo mažesnėmis sąnaudomis pasiekti teisės aktuose numatytų tikslų.
Įstatymo 6 straipsnio 1 dalyje pateikta nuostata, kad administracinės naštos mažinimo priemonės įtraukiamos į savivaldybių taryboms teikiamus tvirtinti savivaldybių strateginių veiklos planų projektus, o 2 dalyje reglamentuojama, kad informacija apie administracinės naštos mažinimo priemonių vykdymą skelbiama ir ne rečiau kaip kartą per pusmetį atnaujinama savivaldybių interneto svetainėse.	
Pakruojo rajono savivaldybės administracijos (toliau – Savivaldybės administracija) veikla skirta įstatymams ir kitiems teisės aktams įgyvendinti, vietos savivaldos institucijų sprendimams įgyvendinti: priimant administracinius sprendimus, teikiant įstatymų numatytas administracines paslaugas, administruojant viešųjų paslaugų teikimą savivaldybėje ir atliekant Savivaldybės administracijos vidaus administravimą. Siekiama gerinti viešųjų paslaugų teikimą, gyventojų aptarnavimą, tobulinti Savivaldybės administracijos veiklos procesus.
Savivaldybės administracijos direktoriaus 2018-11-20 d. įsakymu Nr. AV-789 „Dėl atsakingo asmens skyrimo“ yra paskirtas atsakingas asmuo už Pakruojo rajono savivaldybės administracijos administracinės naštos mažinimo priemonių plano rengimą, vykdymo kontrolę bei informacijos pateikimą Tarnybai. Tačiau audito atlikimo metu, 2026-05-08 Savivaldybės administracijos direktoriaus įsakymu Nr. AV-222 anksčiau minėtas įsakymas panaikintas.
2025-03-17 Savivaldybės administracijos direktoriaus  įsakymu Nr. AV-167 patvirtintuose Savivaldybės administracijos Bendrųjų reikalų skyriaus nuostatuose nurodyta, kad vienas iš skyriaus uždavinių yra nustatyti ir vertinti administracinę naštą Savivaldybės administracijoje pagal Lietuvos Respublikos Vyriausybės patvirtintas metodikas. Įgyvendindamas šį uždavinį Bendrųjų reikalų skyrius vykdo šias funkcijas:
· sudaro administracinės naštos priemonių planą;
· vadovaudamasis Ūkio subjektų administracinės naštos ir prisitaikymo prie reguliavimo išlaidų vertinimo metodika, vertina ketinamuose keisti teisės aktuose nustatytus ar teisės aktų projektuose siūlomus nustatyti naujus, naikinti ir (ar) keisti galiojančius įpareigojimus ūkio subjektams, galimas sukelti prisitaikymo prie reguliavimo išlaidas ūkio subjektams; vertina numatomą prisitaikymo prie reguliavimo išlaidų pokytį, lyginant galimas sukelti prisitaikymo prie reguliavimo išlaidas su numatomų keisti ir (ar) naikinti galiojančių įpareigojimų jau sukeliamomis prisitaikymo prie reguliavimo išlaidomis, kurias patiria ūkio subjektai.
Situaciją komplikuoja tai, kad 2026 m. įsakymu pripažinus netekusiu galios 2018 m. potvarkį Nr. AV-789, Savivaldybės administracijoje nebeliko vieno konkretaus asmens, kuris būtų teisiškai atsakingas už viso plano vykdymo kontrolę ir duomenų pateikimą Tarnybai. Nors Bendrųjų reikalų skyriaus vedėjui pavesta sudaryti planą bei vertinti naštą, jo pareigybės aprašyme nėra aiškiai ir tiesiogiai nurodyta pareiga koordinuoti kitų skyrių veiklą ar teikti konsoliduotus duomenis Tarnybai, kaip tai buvo numatyta senuosiuose aktuose. Be to, plane numatyta 3.1 priemonė duomenų teikimą auditui deleguoja bendrai „struktūriniams padaliniams“, o tai panaikina asmeninę atsakomybę ir sukuria riziką, kad informacija nebus surinkta laiku.
Administracinės naštos mažinimo priemonių vykdymo per 2025 m. II pusmetį                                                    vertinimas
	 Vidaus audito metu vertinta ar administracinės naštos mažinimo priemonės įgyvendinamos pagal SVP numatytus stebėsenos rodiklius, ar vykdoma administracinės naštos mažinimo priemonių įgyvendinimo kontrolė, ar užtikrintas informacijos viešinimas apie administracinės naštos mažinimo priemonių įgyvendinimą Savivaldybės interneto svetainėje, ar informuota bendruomenė apie administracinės naštos mažinimą Savivaldybėje. 
Administracinės naštos mažinimo planas buvo patvirtintas savivaldybės tarybos 2022-12-22 d.  sprendimu Nr. T-300. Patvirtintame plane yra numatyta įgyvendinti 10 administracinės naštos mažinimo priemonių, iš kurių 2 priemonės turi būti įgyvendinamos nuolatos, 4 priemonės – du kartus per metus, 4 priemonių įgyvendinimo terminas numatytas 2023-2025 m. 
Informaciją, apie administracinės naštos mažinimo priemonių Nr. 1.1 ir 1.2, reglamentuotų 2023-2025 metų SVP, vykdymą per 2025 metų II pusmetį, Tarnybai pateikė tik trys seniūnijos (Pašvitinio, Rozalimo ir Guostagalio) ir Savivaldybės administracijos Turto skyrius, todėl priemonės Nr. 1.1 įvykdymo vertinimo kriterijus, bei siektina reikšmė buvo nustatyta iš duomenų esančių dokumentų valdymo sistemoje „Avilys“.

1.1 Priemonė: Licencijas, leidimus ir pažymas išduoti per optimaliai trumpiausią laiką, nelaukiant, kol sueis teisės aktuose nustatytas terminas jiems išduoti. 
Priemonės įvykdymo vertinimo kriterijus ir siektina reikšmė: Greičiau, nei nustatyta teisės aktuose, išduotų licencijų, leidimų ir pažymų dalis nuo viso išduotų minėtų dokumentų skaičiaus, 70 procentų.
[bookmark: _Hlk178158772]Rezultatas: dokumentų valdymo sistemoje „Avilys“ 2025 m. II pusmetį užregistruota išduotų leidimų ir pažymų (leidimas organizuoti renginį; vienkartinės licencijos verstis mažmenine prekyba alkoholiniais gėrimais; leidimas saugotinų medžių ir krūmų kirtimo, persodinimo ar kitokio pašalinimo bei intensyvaus genėjimo darbams atlikti; leidimas prekiauti ir (ar) teikti paslaugas viešosiose vietose; leidimas atlikti kasinėjimo, inžinerinių komunikacijų klojimo, medžiagų sandėliavimo ir kitus darbus Pakruojo rajono savivaldybės viešojo naudojimo, atitverti ją ar jos dalį arba apriboti eismą joje; leidimas įrengti išorinę reklamą; pažyma apie šeimos sudėtį; pažyma apie deklaruotą gyvenamąją vietą arba apie įtraukimą į gyvenamosios vietos neturinčių asmenų apskaitą) – 251. Išduota nelaukiant, kol sueis teisės aktuose nustatytas terminas – 240 arba 95,6 proc.
Ši administracinės naštos mažinimo priemonė vykdoma. 

1.2 Priemonė: Informuoti asmenis apie galimybę atlikti informacinio įsipareigojimo veiksmus naudojantis elektroninėmis paslaugomis per savivaldybės interneto svetainę. 
[bookmark: _Hlk177460536]Priemonės įvykdymo vertinimo kriterijus ir siektina reikšmė: Teikiamos atnaujintos informacijos savivaldybės interneto svetainėje ir vietinėje spaudoje skelbimo dažnis - ne mažiau kaip 4 kartus per metus.
Rezultatas: 2025 metais Pakruojo savivaldybės tinklalapio naujienų skiltyje nepastebėta skelbimų, kuriuose būtų aiškiai primenama gyventojams apie informacinių įsipareigojimų vykdymą ir tai būtų susieta su elektroninėmis paslaugomis. Duomenų apie šios informacijos teikimą vietinei spaudai negauta. Nuo 2025 m. vasario 1 d. pasikeitus Savivaldybės administracijos struktūrai ir patvirtinus naujus Kultūros skyriaus nuostatus, šis skyrius nebevykdo informacijos viešinimo funkcijos. 
Ši administracinės naštos mažinimo priemonė nevykdoma. 

1.3 Priemonė: Reguliariai peržiūrėti ir koreguoti administracinių paslaugų aprašymus, atnaujintą informaciją nedelsiant skelbti savivaldybės interneto svetainėje. 
Priemonės įvykdymo vertinimo kriterijus ir siektina reikšmė: Nuolatos peržiūrimų ir atnaujinamų administracinių paslaugų aprašų skaičius, kiekvienas struktūrinis padalinys per pusę metų peržiūri ne mažiau kaip 10 administracinių paslaugų aprašų ir esant poreikiui atnaujina informaciją.
Rezultatas: Priemonė vykdoma nuolatos. Savivaldybės administracijos padaliniai, pateikę informaciją, nurodo, kad peržiūri ir esant reikalui atnaujina administracinių paslaugų aprašymus. Peržiūrėjus skelbiamą informaciją elektroninėje erdvėje nustatyta, kad 2025 m. lapkričio 18 d. Savivaldybės administracijos direktoriaus įsakymu Nr. AV-613 patvirtintas Savivaldybės administracijos teikiamų administracinių paslaugų sąrašas ir visi sąraše išvardytų paslaugų aprašymai skelbiami Elektroninių valdžios vartų svetainėje www.epaslaugos.lt. 
Ši administracinės naštos mažinimo priemonė vykdoma. 

1.4 Priemonė: Diegti naujas ir tobulinti jau veikiančias informacines sistemas.
Priemonės įvykdymo vertinimo kriterijus ir siektina reikšmė: Įdiegtų ir patobulintų     informacinių sistemų skaičius, 2 vienetai.
Rezultatas: Savivaldybės tinklalapis www.pakruojis.lt pritaikytas asmenims su regėjimo negalia ir sudėta informacija lengvai suprantama kalba. Vykdomi kapinių skaitmeninimo ir duomenų valdymo „CEMETY“ ir „Vienos sąskaitos“ sistemų projektai.
Ši administracinės naštos mažinimo priemonė vykdoma. 

1.5 Priemonė: Didinti dokumentų valdymo sistemos skaitmenizavimo lygį.
Priemonės įvykdymo vertinimo kriterijus ir siektina reikšmė: Įdiegtų naujų ar patobulintų funkcijų skaičius dokumentų valdymo sistemoje „Avilys“, 3 vienetus.
Rezultatas. 2025 metais pradėta naudoti atnaujinta dokumentų valdymo sistema „Avilys“. Ši sistema praplėsta sutarčių valdymo moduliu bei integracija su Sąskaitų administravimo bendrąja informacine sistema.
Ši administracinės naštos mažinimo priemonė vykdoma. 

1.6 Priemonė: Organizuoti verslo subjektų apklausą dėl savivaldybės teikiamų viešųjų paslaugų kokybės.
Priemonės įvykdymo vertinimo kriterijus ir siektina reikšmė: Atlikta apklausa, 2 kartus.
Rezultatas: 2025 metais verslo subjektų apklausa dėl savivaldybės teikiamų viešųjų paslaugų kokybės nebuvo atlikta.
Ši administracinės naštos mažinimo priemonė neįgyvendinta. 

2.1 Priemonė: Įvertinus administracinės naštos priemonių plano vykdymą, rezultatus skelbti savivaldybės interneto svetainėje. 
Priemonės įvykdymo vertinimo kriterijus ir siektina reikšmė: nenurodyta.
Rezultatas: Informacija apie įvertintą administracinės naštos mažinimo priemonių   vykdymą yra pateikiama vidaus audito ataskaitoje, kuri viešinama www.pakruojis.lt internetinėje svetainėje.
Ši administracinės naštos mažinimo priemonė vykdoma. 

2.2 Priemonė: Savivaldybės teisės aktus skelbti Teisės aktų registre (TAR).
[bookmark: _Hlk177466482]Priemonės įvykdymo vertinimo kriterijus ir siektina reikšmė: nenurodyta.
Rezultatas: Priemonė vykdoma nuolatos.
Ši administracinės naštos mažinimo priemonė vykdoma. 

3.1 Priemonė: Pateikti informaciją Centralizuotam vidaus audito skyriui apie priemonių įvykdymą.
Priemonės įvykdymo vertinimo kriterijus ir siektina reikšmė: nenurodyta.
Rezultatas: Informacija gaunama ne iš visų struktūrinių padalinių, pavėluotai, ne išsami ir nepilna. Informaciją, apie administracinės naštos mažinimo priemonių reglamentuotų 2023-2025 metų SVP, vykdymą per 2025 metų II pusmetį, Tarnybai pateikė tik trys seniūnijos ir Savivaldybės administracijos Turto skyrius.
Ši administracinės naštos mažinimo priemonė vykdoma labai silpnai.

3.2 Priemonė: Vertinti administracinės naštos mažinimo priemonių plano vykdymą, parengiant ataskaitą.
Priemonės įvykdymo vertinimo kriterijus ir siektina reikšmė: nenurodyta.
[bookmark: _Hlk178162118]Rezultatas: Priemonė vykdoma nuolatos, kiekvieną kartą, taip kaip numatyta teisės    aktuose yra parengiama Administracinės naštos mažinimo vertinimo ataskaita.
Vidaus kontrolė
Vadovaujantis Lietuvos Respublikos vidaus kontrolės ir vidaus audito įstatymo 3 straipsnio 1 dalimi, vienas iš pagrindinių vidaus kontrolės tikslų yra užtikrinti, kad viešojo juridinio asmens veikla būtų vykdoma įstatymų, kitų teisės aktų nustatyta tvarka pagal strateginius arba kitus veiklos planus, programas ir procedūras. 
 Nors vidaus kontrolės sistema administracinės naštos mažinimui yra teisiškai pagrįsta, praktikoje ji veikia su trūkumais:
· Atsakomybės paskirstymas: Administracijos direktoriaus įsakymas, kuriuo paskirtas atsakingas asmuo už plano rengimą ir kontrolę, panaikintas.
· Informacijos teikimo spragos: Nustatyta, kad vidaus kontrolė neužtikrina sklandaus duomenų surinkimo – informaciją apie priemonių vykdymą Tarnybai pateikė tik 3 seniūnijos ir Turto skyrius. Tai rodo silpną vidinę komunikaciją ir atskaitomybę.
· Vykdytojų nustatymo rizika: Nors atsakingi asmenys paskirti, audito analizė rodo, kad dažnas priemonių vykdytojas įvardijamas kaip „struktūriniai padaliniai pagal kompetenciją“, kas sukuria kolektyvinės neatsakomybės riziką ir apsunkina kontrolės procesą.


IŠVADOS
Priemonių įgyvendinimo terminų vertinimas
Atlikus 2023–2028 m. laikotarpio administracinės naštos mažinimo planų analizę nustatyta, kad priemonių 1.4–1.6 įgyvendinimo terminai yra nuosekliai perkeliami į vėlesnius laikotarpius, išlaikant identiškas siektinas reikšmes.
· 1.4 priemonė – informacinių sistemų diegimas ir tobulinimas: visuose planuose nustatyta siektina reikšmė – 2 vnt.; 
· 1.5 priemonė – dokumentų valdymo sistemos „Avilys“ funkcionalumo plėtra: siektina reikšmė – 3 vnt.; 
· 1.6 priemonė – verslo subjektų apklausos: siektina reikšmė – 2 kartai per planavimo laikotarpį. 
Nustatyta, kad kiekviename naujame plane įgyvendinimo laikotarpis pratęsiamas dar trejiems metams, siektinos reikšmės nekeičiamos, neidentifikuojamas ankstesnių laikotarpių rezultatų pasiekimas. 
Toks planavimas sudaro prielaidas laikyti šias priemones ne baigtiniais projektais, o tęstinėmis veiklomis, tačiau tai nėra aiškiai įvardyta planavimo dokumentuose. Dėl to nėra nustatyto galutinio įgyvendinimo termino.
Planavimo kokybės vertinimas
Planavimo dokumentuose kartojamas ankstesnių laikotarpių turinys, nepakankamai įvertinant pasiektus rezultatus ir kintančius poreikius. Taip pat nustatyta, kad taikomi rodikliai orientuoti į veiklų įvykdymą, tačiau neleidžia įvertinti realaus poveikio ar efektyvumo, nes nėra apibrėžtos bazinės reikšmės, pokytis ir vertinimo metodika. Dėl to planavimas neatitinka rezultatais grįsto (SMART) požiūrio principų.
Nustatytos rizikos
1. Rezultatų nepasiekimo rizika
Dėl nuolat pratęsiamų terminų ir neapibrėžto galutinio rezultato gali būti nepasiekiami realūs administracinės naštos mažinimo tikslai. 
2. Neefektyvaus išteklių naudojimo rizika
Investicijos į informacines sistemas ar funkcionalumus gali nesukurti apčiuopiamos naudos, jei jų poveikis nėra matuojamas. 
3. Formalaus planavimo rizika
Egzistuoja rizika, kad planavimas orientuotas į formalių reikalavimų įvykdymą, o ne į realų poveikį. 
4. Stebėsenos nepakankamumo rizika
Dėl tęstinių priemonių ir neapibrėžtų rezultatų kyla rizika netiksliai vertinti pasiektus rezultatus skirtingais ataskaitiniais laikotarpiais.

Atlikus vidaus kontrolės veikimo vertinimą, Savivaldybės administracijos vykdomoje administracinės naštos mažinimo srityje nustatyta:
· Teisinio reglamentavimo pažeidimas dėl viešinimo: Nesilaikoma administracinės naštos mažinimo įstatymo 6 straipsnio 2 dalyje įtvirtinto reikalavimo informaciją apie administracinės naštos mažinimo priemonių vykdymą savivaldybės interneto svetainėje skelbti ir atnaujinti ne rečiau kaip kartą per pusmetį. 
· Nevykdomos priemonės: 1.2 priemonė (informavimas apie e-paslaugas) ir 1.6 priemonė (verslo apklausos) 2025 m. II pusmetį nebuvo vykdomos. 
· Planavimo trūkumai: Planai rengiami kopijuojant ankstesnius dokumentus, nevertinant realaus poreikio. 
· Veiklos imitavimo rizika: Egzistuoja didelė tikimybė, kad administracinės naštos mažinimo procesas yra deklaratyvus – planas sudarytas tik dėl teisinio reikalavimo, tačiau jis negeneruoja apčiuopiamos vertės piliečiams ar verslui. 
· Stebėsenos klaidingumas: Dėl nuolatinio priemonių perkėlimo į naujus planus kyla rizika, kad tie patys pasiekimai bus skaičiuojami kelis kartus skirtingose ataskaitose. 


REKOMENDACIJOS
Siekiant stiprinti vidaus kontrolę ir efektyvinti planavimą, rengiant ateinančių metų administracinės naštos mažinimo priemonių planą, rekomenduojama:
(Didelio reikšmingumo)
1. Nedelsiant paskirti atsakingą asmenį: Įsakymu paskirti asmenį, atsakingą už administracinės naštos mažinimo priemonių plano rengimą, vykdymo koordinavimą visoje administracijoje, informacijos teikimą Tarnybai bei viešinimą.
(Vidutinio reikšmingumo)
2. Griežtinti terminų kontrolę: Nustatyti galutinius, nepakeičiamus priemonių įgyvendinimo terminus, kad jos netaptų „amžinais projektais“. 
3. Peržiūrėti rodiklius: Atsisakyti grynai kiekybinių veiklos rodiklių (vnt.) ir pereiti prie rezultato rodiklių, kurie matuotų realų laiko ar lėšų sutaupymą vartotojams. 
4. Konkretizuoti atsakomybę: Vietoj bendro vykdytojo „struktūriniai padaliniai“, nurodyti konkrečius skyrius ar asmenis, atsakingus už kiekvieną priemonę. 
5. Užtikrinti duomenų teikimą: Įpareigoti visus struktūrinius padalinius teikti išsamią ir savalaikę informaciją apie priemonių vykdymą atsakingam asmeniui. 




Vidaus auditorius								

